
Dengan nama Allah 

Yang Maha Penyayang dan Maha Pengasih 


Ayat-ayat dan Terjemahan 



"Kamu telah dilekakan oleh pertandingan 
memperbanyakkan harta kekayaan(l). Sehingga kamu 
mengunjungi kubur-kubur(2). Tidak sekali-kali begitu , kelak 
kamu akan mengetahui(3). Kemudian tidak sekali-kali 
begitu , kelak kamu akan mengetahui(4).Tidak sekali-kali 
begitu , kerana jika kamu mengetahui dengan ilmu yang 
yakin(5). Sesungguhnya kamu tetap akan melihat Neraka 
Jahim(6). Kemudian sesungguhnya kamu tetap akan 
melihatnya dengan penglihatan yang yakin(7). Kemudian 
sesungguhnya pada hari itu , kamu akan ditanya tentang 
segala ni'matyang telah dini'mati kamu. "(8). 

Surah ini mempunyai nada yang hebat, menggerun 
dan mendalam seolah-olah satu suara dari seorang 
pemberi amaran yang berdiri di suatu tempat yang 
tinggi dan berseru dengan suara yang kuat dan 
lantang, ia menggerakkan manusia-manusia yang 
lalai, yang mabuk dalam kesenangan dan yang leka 
dalam kekeliruan yang sedang menghampiri gaung 
kebinasaan, sedangkan mata mereka tertutup, 
pancaindera mereka terpesona dan terpukau, la 
menyeru mereka dengan selantang-lantang suaranya: 

'k 'k 'k * * -k 


(Pentafsiran ayat-ayat 1-8) 



" Kamu telah dilekakan oleh pertandingan 

memperbanyakkan harta kekayaan(l). Sehingga kamu 
mengunjungi kubur-kubur. "(2) 

Perlumbaan Yang Melekakan Manusia 

Wahai orang-orang yang leka dalam kekeliruan dan 
yang mabuk dalam kesenangan! Wahai orang-orang 


yang lalai, yang asyik berlumba-lumba 
membanyakkan harta kekayaan, anak-pinak dan 
keni'matan dunia, sedangkan kamu sekalian lambat- 
laun akan berpisah dengan kekayaan itu! Wahai 
orang-orang tertipu dengan keni'matan-keni'matan 
hidup hingga lupakan apa yang akan berlaku 
selepasnyal Wahai orang-orang yang akan meninggal 
semua harta kekayaan dan kesenangan yang menjadi 
sasaran perlumbaan dan kebanggaan menuju ke 
lubang kubur yang sempit di mana tiada ruang lagi 
untuk berlumba-lumba dan bermegah-megah, 
sedarlah dan insaflah sesungguhnya: 



" Kamu telah dilekakan oleh pertandingan 

memperbanyakkan harta kekayaan(l). Sehingga kamu 
mengunjungi kubur-kubur."(2) 

Kemudian Allah mengetuk pintu hati mereka untuk 
menyampaikan berita-berita dahsyat yang menunggu 
mereka selepas mereka mengunjungi kubur dengan 
nada pernyataan yang mendalam dan tenang: 



"Tidak sekali-kali begitu, kelak kamu akan mengetahui."(3) 


Kemudian pernyataan diulangi lagi dengan lafaz 
dan bunyinya yang menggerunkan: 




"Kemudian tidak sekali-kali begitu , kelak kamu akan 
mengetahui. "(4) 


Kemudian amaran itu ditegaskan semakin 

mendalam dan semakin hebat membayangkan 
perkara dahsyat yang akan berlaku kepada mereka, 
sedangkan mereka tidak menyedari hakikat yang 
dahsyat itu di sa'at-sa'at mereka mabuk dalam 
kesenangan dan asyik dalam perlumbaan 

membanyakkan harta kekayaan: 



"Tidak sekali-kali begitu , kerana jika kamu mengetahui 
dengan ilmu yang yakin. "(5) 

Kemudian Dia mendedahkan hakikat dahsyat yang 
tersembunyi itu: 



"Sesunguhnya kamu tetap akan melihat Neraka Jahim. "(6) 

Kemudian hakikat itu ditekan dan diperdalamkan 
lagi keberkesanannya dalam hati manusia: 



"Kemudian sesungguhnya kamu tetap akan melihatkannya 
dengan penglihatan yang yakin. "(7) 

Kemudian Dia menyampaikan pernyataan akhir 
yang membuat simabuk siuman, silaiai sedar dan 
sileka memberi perhatian dan orang yang sedang 
berpoya-poya dalam keni'matan menggelentar 
dengan ni'mat-ni'mat yang ada di dalam tangannya. 



"Kemudian sesungguhnya pada hari itu f kamu akan ditanya 
tentang segala ni'matyang telah dini' mati kamu. "(8) 

Kamu akan ditanya tentang segala ni'mat itu, dari 
mana kamu dapat? Dan ke manakah pula kamu 
belanjakannya? Adakah kamu mendapat ni'mat- 
ni'mat itu dari kerja keta'atan dan kamu belanjakan 
ke jalan keta'atan? Adakah kamu mendapat ni'mat** 
ni'mat itu dari kerja-kerja maksiat dan kamu 
belanjakannya ke jalan maksiat? Adakah kamu 
memperolehi ni'mat itu dari pencarian yang halal dan 
membelanjakannya ke jalan yang halal? Atau kamu 
memperolehinya dari pencarian yang haram dan 
kamu belanjakan pula ke jalan yang haram? Adakah 
kamu bersyukur kepada Allah terhadap ni'mat itu? 
Adakah kamu tunaikan zakatnya? Adakah kamu 
membahagi-bahagikan ni'mat itu kepada orang lain 
atau kamu bolotkan ni'mat itu untuk diri kamu 
sahaja? 



"Kamu akan ditanya. "(8) 

Segala Punca Pendapatan Dan Perbelanjaan 
Akan Ditanya 

Kamu akan ditanya tentang kegiatan-kegiatan 
hidup kamu yang berlumba-iumba membanyakkan 
harta kekayaan dan bermegah-megah dengannya. 
Itulah tanggungawab yang dipandang ringan ’ oleh 
kamu di sa'at-sa'at kamu sedang Ieka dalam ni'mat 
kesenangan, tetapi akibatnya kamu akan 
menanggung duka nestapa yang amat berat. 

****** 

Keni'matan Hidup Dunia Hanya Babak Sekilas 

Surah ini merupakan satu surah yang amat jelas 
maksudnya. Ia menyampaikan maksud-maksudnya 
secara langsung ke dalam hati manusia dan 
menjadikan mereka memberi perhatian yang berat 
kepada Akhirat dan mengenepikan keni'matan- 
keni'matan dunia yang remeh dan ni'mat-ni'mat 
kesukaan yang kecil, yang menjadi kegemaran orang- 
orang yang berjiwa kosong. 


Surah ini menggambarkan keni'matan hidup dunia 
sebagai satu tayangan babak sekilas dalam sebuah 
filem yang panjang: 



"Kamu telah dilekakan oleh pertandingan 
memperbanyakkan harta kekayaan(l). Sehingga kamu 
mengunjungi kubur-kubur. "(2) 

Kemudian kehidupan dunia yang sekilas itu berakhir 
dan menutup lembaran yang pendek. Dan selepas itu 
zaman terus melanjut bersama bebanan-bebanannya 
yang bertambah berat Saranan-saranan ini 
disampaikan oleh pengungkapan ayat sendiri dan ini 
menjadikan hakikat yang dibicarakan itu selaras 
dengan susunan ungkapan yang unik itu. 

Sebaik sahaja seorang itu membaca surah yang 
hebat, mendalam dan menggerunkan ini, yang mula- 
mulanya menjulang naik dengan nadanya yang 
lantang ke angkasa dan kemudian menjunam turun 
dengan nadanya yang tenang ke dalam lubuk hati, ia 
akan merasa betapa beratnya tanggungjawab hidup 
yang dihayatinya sebentar di dunia ini, kemudian ia 
memikul tanggungjawab yang berat itu dalam 
perjalanannya, kemudian di sanalah ia akan 
menghisabkan dirinya sendiri terhadap segala ni'mat 
yang dini'matinya sehingga sekecil-kecilnya. 


****** 


